Sakaria 11 | Beibele Inthaneteng | Phetolelo ya Lefase le Lefsa
11 “Bula mejako ya gago, wena Libanoni,+ e le gore mollo o tšhume dihlare tša gago tša metsedara.+
2 Gololang, lena dihlare tša mejunipere gobane tša metsedara di wele; dihlare tše dikgolo di rapaladitšwe!+ Gololang lena dihlare tše dikgolokgolo tša Bashani, gobane sethokgwa se se sa tsenegego se remilwe!+
3 Ekwang! Badiši ba a golola+ ka gobane letago la bona le sentšwe.+ Ekwang! Ditawana tša mariri di a rora, ka gobane sethokgwa se se bofaganego se se bapilego le Noka ya Jorodane se remilwe.+
4 “Se ke seo Jehofa Modimo wa ka a se boletšego: ‘Diša dinku tšeo di reretšwego go hlabja,+
5 tšeo bareki ba tšona ba di hlabago+ gaešita le ge bona ba sa bonwe molato.+ Bao ba di rekišago+ ba re: “A Jehofa a retwe, ka ge re tla huma.”+ Badiši ba tšona ga ba di kwele bohloko.’+
6 “‘Ka gobane nka se sa šokela badudi ba naga ye,’+ o re’alo Jehofa. ‘Bjale ke gafela batho bohle diatleng tša magagabo bona+ le tša kgoši ya bona;+ ba tla šwalalanya naga gomme nka se ba hlakodiše diatleng tša bona.’”+
7 Nna Sakaria ka le dišetša dinku+ tšeo di reretšwego go hlabja,+ lena bahlokofatšwa ba mohlape.+ Ka itšeela mapara a mabedi.+ Le lengwe ka le reela leina ka re ke Botse+ gomme le lengwe ka re ke Botee,+ ka tšwela pele ke di diša.
8 Ka phetha ka go raka badiši ba bararo ka kgwedi e tee+ ka ge ba be ba mphediša pelo+ gomme le nna ke ba tenne.
9 Ke moka ka re: “Nka se sa le diša.+ Tše di hwago, a di hwe. Tše di bolawago, a di bolawe.+ Ge e le tše di šalago, a di jane.”+
10 Ka tšea lepara la ka, e lego Botse+ gomme ka le robakanya,+ e le gore ke senye kgwerano yeo ke bego ke e dirile le merafo ka moka.+
11 Kgwerano ya senyega ka lona letšatši leo gomme bahlokofatšwa ba mohlape+ bao ba bego ba ntebeletše+ ba tseba ka tsela ye gore e be e le seo se boletšwego ke Jehofa.
12 Ke moka ka re go bona: “Ge le bona go lokile mahlong a lena,+ mpheng moputso wa ka; eupša ge le sa rate, gona tlogelang.” Ba ntefa ditsekana tše masometharo tša tšhelete ya silifera.+
13 Jehofa a re go nna: “Di lahlele letlolong+—moputso wo go ya ka bona ba bego ba re ke o mogolo go ntekana.”+ Ka tšea ditsekana tše masometharo tša tšhelete ya silifera ka di lahlela letlolong la ntlong ya Jehofa.+
14 Ke moka ka robakanya lepara la ka la bobedi, e lego Botee,+ e le gore ke fediše borwarre+ magareng ga Juda le Isiraele.+
15 Jehofa a buša a re go nna: “Itšeele mapara a modiši yo a se nago mohola.+
16 Ke tsoša modiši nageng.+ A ka se šetše dinku tšeo di bolawago.+ A ka se ke a tsoma dikwana e bile a ka se fodiše dinku tšeo di robegilego.+ Tšeo di phetšego gabotse a ka se di fepe, a ka se je nama ya tšeo di nonnego+ gomme o tla kokona ditlhako tša dinku.+
17 Go madimabe modiši wa ka yo a se nago mohola,+ yo a tlogelago mohlape!+ Tšhoša e tla hlaba letsogo la gagwe, ya hlaba le leihlo la gagwe la le letona. Letsogo la gagwe ruri le tla omelela+ gomme leihlo la gagwe la le letona la swifala e le ka kgonthe.”